
Bucureşti, 19.03.2013 

  Nr. 26/88
Către,
BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative privind modificarea şi completarea Legii nr.211/2011 privind regimul deşeurilor, trimis comisiei pentru examinare pe fond, cu adresa nr. PL-x 70 din 4 martie 2013.
PREŞEDINTE,

   Marin ALMAJANU

RAPORT

asupra propunerii legislative privind modificarea şi completarea Legii nr.211/2011 privind regimul deşeurilor
În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată cu dezbaterea pe fond a propunerii legislative privind modificarea şi completarea Legii nr.211/2011 privind regimul deşeurilor, trimis cu adresa nr. PL.x 70 din 4 martie 2013 şi înregistrat cu nr.26/88 din 5 martie 2013.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

Senatul, în calitate de primă Cameră sesizată, a respins propunerea legislativă în şedinţa din 26 februarie 2013.

Propunerea legislativă are ca obiect de reglementare modificarea şi completarea Legii nr.211/2011 privind regimul deşeurilor, în sensul impunerii anumitor condiţii pentru achiziţiile de deşeuri industriale neferoase.

La întocmirea prezentului raport, Comisia a avut în vedere avizul favorabil al Consiliului Legislativ (nr.473/14.06.2012), avizul negativ al Comisiei pentru industrii, şi servicii (nr.23/79/13.03.2013), precum şi avizul favorabil al Comisiei juridice, de disciplină şi imunităţi (nr. PLx 70 din 13 martie 2013).
La dezbaterile care au avut loc în şedinţa comisiei din 19 martie 2013 au fost prezenţi 29 deputaţi, din totalul de 32 membri ai comisiei.
La dezbateri a participat în calitate de invitat, conform prevederilor art.54 şi 55 din Regulamentul Camerei Deputaţilor, republicat, doamna Anne Marie Jugănaru, Secretar de Stat în cadrul Ministerului Mediului şi Schimbărilor Climatice.

În urma dezbaterilor, Comisia pentru administraţie publică, amenajarea teritoriului şi echilibru ecologic a hotărât, cu unanimitate de voturi, respingerea proiectului de lege, din următoarele considerente: Legea nr.211/2011 privind regimul deşeurilor s-a constituit din transpunerea Directivei 2008/98/CE a Uniunii Europene. Ea reprezintă un cumul a tot ceea ce înseamnă fluxuri de deşeuri fără a le defini pe anumite tipuri. În cuprinsul legii nu este identificată o categorie a “deşeurilor industriale neferoase” aşa cum prevede prezenta propunere legislativă.
De asemenea, în condiţiile prezentei iniţiative legislative, s-ar impune stabilirea unei trasabilităţi în procesul de predare a deşeurilor metalice neferoase care să permită înlăturarea celor care se ocupă cu comercializarea acestora.   
În raport de obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
	SECRETAR,

	              Marin ALMĂJANU

	           Ion Marcel CIOLACU


Consilier, Andreea Neacşu  

